ЗэрызэфIагъэкIыну Iэмалхэр яубзыху
Дыгъуасэ Москва щызэIущIащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрийрэ Урысейм граждан зыхъумэжыныгъэм и IуэхухэмкIэ, къызэрымыкIуэ щытыкIэхэмкIэ и министр Пучков Владимиррэ.
Ахэр тепсэлъыхьащ Къэбэрдей-Балъкъэрым къызэрымыкIуэ къэхъукъащIэхэм икIэщIыпIэкIэ зэрыпэджэж Iэмалхэм зыщегъэужьыным, республикэм и цIыхухэр хъумэным егъэщIылIа Iуэхухэм. ЗэIущIэм щыхэплъащ Урысейм и МЧС-м мафIэсхэм пэщIэтынымкIэ и IэнатIэм Къэбэрдей-Балъкъэр Республикэм щиIэ къудамэр зыхуеину псомкIи федеральнэ бюджетым и хьэкъкIэ къызэрагъэпэщыным, жылагъуэ зыбжанэм щыпсэухэр бгыхэр къыщыгуэу щIыпIэхэм къигъэIэпхъукIыным, республикэм и районхэр иджырей техникэ щхьэхуэхэмкIэ, мафIэ зыгъэункIыфI IэмэпсымэхэмкIэ нэхъыфIу къызэгъэпэщыным. Зытепсэлъыхьа Iуэху псори зэрызэфIагъэкIыну Iэмалхэр яубзыхуащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
